- 


Šiandien renkamės sveikinti skautininkę Izabelę J onaitiėnę gražioje jos 
gyvenimo šventėje. To gražaus ir ilgo gyvenimo kelias buvo suvestas į vieną pus- 
lapį--tai tie kelio ženklai, kurie aiškiomis ir tiesiomis linijomis apibrėžė ir išpuošė 
išgyventas dienas, mėnesius ir metus. Ir viename iš to kelio ženklų skaitome: 
skautė nuo 1922 metų. 


Žmogus tik tol žmonijai gyvas, kol jo sielos gyvybę palaiko tikėjimas ir meilė. 
Tikėjimas į Dievą, meilė Jam ir per Jį savai tautai ir visai žmonijai. 


Gal būtų sunku rasti trumpesnį ir aiškesnį šios žmogiškosios pareigos 
apibūdinimą, kaip tą, kurį skautybės pagrindan padėjo Lordas Baden Powell, skirdamas 
skautą ir skautę Dievo, Tėvynės ir Artimo tarnybai. Šie trys žodžiai yra skautiškosios 
ideologijos kertinis akmuo; šie žodžiai yra visa skautybės esmė, įsakmiai nusakanti kiek- 
vieno skauto-žmogaus kelią. Šis kelias prasideda su raudonu kaklaraiščiu ir žaidimu, 
jis veda į veikimą ir galop pasibaigia vyresnės skautės, skauto vyčio įžodžiu--Amžinuoju 
Pažadu. Užbaigta ir tikra skautybė sukaupia tuos gyvenimo pagrindus, kuriais remiasi 
žmogiškojo tobulumo ieškojimas. 


Skautybė yra didi idėja, graži, viliojanti svajonė. Bet didžiai idėjai įgyvendinti 
reikalingas mažas žmogis, kuris ja tikės ir mokės šį savo tikėjimą savo gyvenimu įgyven- 
dinti ir kitiems perduoti. 


Taip skautiškai išgyvento gyvenimo ir susirinkome šiandien švęsti. Tvirtai tikiu, 
kad visi kiti darbai, visi kiti siekimai sesės Izabelės gyvenime išplaukė iš tos didžios 
teisingai suprastos ir išgyventos skautybės idėjos. 


sxs 


Kai sužiba žvaigždė vakarė 

Ir kyla Viešpačiui graudi malda, 
Tu atsimink, ką Kristus tarė 
Zvejų laivelyje tada! 


Kas su manim gyvent išėjo, 

Tam mano ištiesta ranka... 

Ir susiglaus sparnai plačiausio vėjo, 
Po kojų atsiguls nurimusi banga. 

Tau benešant mažytį žiburėlį, 

Padus sužeis aštri laukų žolė... 

Tik neužmiršk, ką medis anuomet iškėlė - 
Ir atsiklaupk prie kryžiaus pakelėj. 


Jei tave žmonės ir draugai paliktų, 
Aš tavęs nepaliksiu pakelėj vienos... 
Uždengsiu nuo pelėdų klyksmo pikto 
Pakol visi kraštai pasaulio įdienos, 


Kai ryto saulė, bedugnes nušvietus, 
Tau kaktą skaidrybe palies, 
Pakviesiu pas save į iškilmgus pietus 
Iš Nemuno gražios šalies. 


Sužibus žvaigždei danguje vakarei, 
Susimąstyki, pagalvok, nurimk... 

Ir patikėki viską Dievo valiai -- 
Draugovę, skiltį - viską, kas yra aplink!. 


